Na podlagi 58. člena Zakona o javnih uslužbencih (Uradni list RS, št. [63/07](http://www.uradni-list.si/1/objava.jsp?sop=2007-01-3411) – uradno prečiščeno besedilo, [65/08](http://www.uradni-list.si/1/objava.jsp?sop=2008-01-2817), [69/08](http://www.uradni-list.si/1/objava.jsp?sop=2008-01-3014) – ZTFI-A, [69/08](http://www.uradni-list.si/1/objava.jsp?sop=2008-01-3015) – ZZavar-E, [40/12](http://www.uradni-list.si/1/objava.jsp?sop=2012-01-1700) – ZUJF, [158/20](http://www.uradni-list.si/1/objava.jsp?sop=2020-01-2765) – ZIntPK-C, [203/20](http://www.uradni-list.si/1/objava.jsp?sop=2020-01-3772) – ZIUPOPDVE, [202/21](http://www.uradni-list.si/1/objava.jsp?sop=2021-01-4069) – odl. US in [3/22](http://www.uradni-list.si/1/objava.jsp?sop=2022-01-0014) – ZDeb) **Ministrstvo za notranje zadeve, Policija**, Štefanova ulica 2, Ljubljana, objavlja javni natečaj za zasedbo uradniškega delovnega mesta:

policijski inšpektor (šifra DM 70464) v Generalni policijski upravi, Policijski akademiji, Centru za izpopolnjevanje in usposabljanje (izvaja se v uradniškem nazivu policijski inšpektor III, II in I).

Kandidati, ki se bodo prijavili na prosto delovno mesto, morajo izpolnjevati naslednje pogoje:

* najmanj visokošolsko strokovno izobraževanje (prejšnje)/visokošolska strokovna izobrazba (prejšnja), visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) oziroma visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja),
* najmanj 7 mesecev delovnih izkušenj,
* opravljeno obvezno usposabljanje za imenovanje v naziv (če izbrani kandidat usposabljanja še ni opravil, ga mora opraviti v zakonsko določenem roku),
* da ima opravljen izpit za izvajanje policijskih pooblastil (če ga izbrani kandidat še ni opravil, ga mora opraviti v zakonsko določenem roku),
* dovoljenje za dostop do tajnih podatkov stopnje »ZAUPNO« (kandidat ga lahko pridobi v okviru izbirnega postopka),
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti,
* da je državljan Republike Slovenije s stalnim prebivališčem v Evropski uniji,
* da je bil varnostno preverjen v obsegu in na način, kot je določen v Zakonu o organiziranosti in delu v policiji, in da zanj ne obstaja varnostni zadržek,
* da nima dvojnega državljanstva,
* da ni član politične stranke in da o tem poda pisno izjavo,
* da ima znanje uradnega jezika,
* veljavno vozniško dovoljenje B-kategorije.

**Prednost pri izbiri bodo imeli kandidati z:**

* **odličnim poznavanjem aplikacije LOTUS NOTES,**
* **odličnim poznavanjem aplikacije SPIS,**
* **s poznavanjem računalniškega programiranja in računalniških procesov.**

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanje dela in stopnja izobrazbe.

Zahtevane delovne izkušnje se skrajšajo v primerih določenih v 54. členu Uredbe o notranji organizaciji, sistemizaciji, delovnih mestih in nazivih v organih javne uprave in pravosodnih organih (Uradni list RS, št. 58/03 z nadaljnjimi spremembami in dopolnitvami).

Za javne uslužbence, ki so opravili strokovni izpit za imenovanje v naziv skladno z določbami Zakona o javnih uslužbencih in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU.

Naloge delovnega mesta so:

* sodelovanje pri ugotavljanju in analiziranju potreb po usposabljanjih,
* sodelovanje z zunanjimi izvajalci,
* izvajanje strokovnih delov programov izobraževanja, izpopolnjevanja in usposabljanja ter sodelovanje pri preizkusih znanj,
* pripravljanje učnih gradiv in vodenje predpisane dokumentacije,
* sodelovanje pri pripravi normativnih aktov in razvojnih projektov,
* izvajanje nalog v skladu s 4. členom Zakona o nalogah in pooblastilih policije,
* sodelovanje pri pripravi programov in izvajanje programov izobraževanja, izpopolnjevanja in usposabljanja,
* izvajanje policijskih pooblastil,
* sodelovanje pri preiskovanju hujših kaznivih dejanj, prometnih nesreč in drugih nezgod,
* vodenje zahtevnejših nalog,
* sodelovanje pri organiziranju dela,
* pripravljanje analiz in poročil,
* sodelovanje pri izpopolnjevanju in usposabljanju delavcev policije in drugih,
* izvajanje nadzora - načrtovanje, organiziranje, usklajevanje in kontroliranje dela področja,
* opravljanje drugih nalog s svojega delovnega področja, ki jih naroči nadrejeni.

Posebnosti delovnega mesta: neenakomerni delovni čas (razpored), pooblaščena uradna oseba, dodatno obvezno pokojninsko zavarovanje, stalnost, uniforma.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:

* je državljan Republike Slovenije s stalnim prebivališčem v Evropski uniji,
* ni član politične stranke,
* nima dvojnega državljanstva,
* ima znanje uradnega jezika,
* ima veljavno vozniško dovoljenje B-kategorije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,

1. izjavo, da za namen tega postopka dovoljuje Ministrstvu za notranje zadeve pridobitev podatkov iz 3. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem kandidatovega znanja, v kolikor bo to potrebno.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

V izbirni postopek se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne uvrstijo kandidati, ki ne izpolnjujejo natečajnih pogojev.

Izbrani kandidat bo delo na delovnem mestu policijski inšpektor opravljal v nazivu policijski inšpektor III z možnostjo napredovanja v naziv višji policijski inšpektor II in I. Z izbranim kandidatom bo sklenjeno delovno razmerje za nedoločen čas s polnim delovnim časom ter šestmesečnim poskusnim delom. Izhodiščni plačni razred na razpisanem delovnem mestu je 32. Izbrani kandidat bo delo opravljal v prostorih Policijske akademije, Rocenska ul. 56, Ljubljana - Šmartno, oziroma drugih uradnih prostorih organa.

Kandidati pošljejo prijavo preko spletne strani **https://kadri.mnz.gov.si/delovna-mesta/** ali v pisni obliki na priloženem obrazcu **"Vloga za zaposlitev"**, v zaprti ovojnici na naslov **MNZ RS, Štefanova ulica 2, 1501 Ljubljana**, z označbo **"za javni natečaj – policijski inšpektor, št. 1100-225/2023"**,in sicer **v 8 dneh** po objavi na osrednjem spletnem mestu državne uprave GOV.SI in Zavodu RS za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno najkasneje zadnji dan roka za prijavo. Za pisno obliko prijave se šteje tudi elektronska oblika, poslana na elektronski naslov **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Policije.

Informacije o delovnem področju: Peter Kotar, vodja Centra za izpopolnjevanje in usposabljanje, tel. št. 01 514 70 73.

Informacije o izvedbi javnega natečaja: Mateja Gajšek, Urad za organizacijo in kadre, tel. št. 01 428 49 72.

V besedilu natečaja navedeni izrazi v moški slovnični obliki so uporabljeni kot nevtralni za ženske in moške.